24MOC-14

Nafarroako Alderdi Sozialista talde parlamentarioari atxikitako Kevin Lucero Domingues jaunak, Legebiltzarreko Erregelamenduan ezarritakoaren babesean, honako mozio hau aurkezten du Osoko Bilkuran eztabaidatzeko, zeinaren bidez premiatzen baita LGTBI+ pertsonen berdintasun sozialari buruzko ekainaren 19ko 8/2017 Foru Legea erregelamendu bidez gara dadin. Mozioaren jarraipena Lehendakaritzako eta Berdintasuneko Departamentuari dagokio.

Zioen azalpena

2017ko ekainean, Legebiltzar honek LGTBI+ pertsonen berdintasun sozialerako 8/2017 Foru Legea onetsi zuen. Foru lege hori, bera babestu zuten talde parlamentarioen eta gure erkidegoko LGTBI+ elkarteen arteko adostasunetik sortu zen, eta berari esker, Nafarroa abangoardian jarri zen Nafarroako LGTBI+ pertsonen eskubideen eta berdintasunaren defentsan.

Gai aipagarrien artean, foru lege honek transexualen despatologizazioa ezartzen du, LGTBI+ pertsonen aldeko neurriak ezartzen ditu hezkuntzaren, lanaren, familiaren, aisialdiaren, kulturaren eta kirolaren, gazteriaren eta abarren arloetan, eta, gainera, arautu egiten ditu Administrazioak Nafarroako LGTBI+ pertsonen tratu-berdintasuna eta diskriminaziorik eza bermatzeko jarraitu beharreko jarduketak. Era berean, LGTBI+ arloan Nafarroaren administrazio-antolaketa arautzen du, eta LGTBI+ Berdintasunerako Organo Koordinatzailea sortu zuen, gaur egun Nafarroako Berdintasunerako Institutuaren barruan dagoen LGTBI+ zuzendariordetza dena.

Foru lege aitzindari horrek berekin ekarri du legedian aurreikusitako jarduketetarako Ekintza-plan bat, zeina 2019tik 2022ra garatu baitzen eta abiarazi egin baitzuen Nafarroako Parlamentuak partaidetza joriz onetsi zuen lege horretan jasotako guztia.

Horren guztiaren ondorioz, Gobernua babesten duten taldeek 2023-2027 legegintzaldirako sinatutako programa-akordioak “dibertsitatea” atalean legegintzaldi honetan garatu beharreko ekintza gisa jasotzen du, hitzez hitz, “LGTBI+ zuzendariordetza sendotzea Nafarroako Berdintasunerako Institutuaren barnean. Giza baliabide gehiagoz hornitzea, LGTBI+ Pertsonen Berdintasun Sozialari buruzko ekainaren 19ko 8/2017 Foru Legearen aginduak betetzen jarrai dezan”.

Hala ere, legediaren garapen osoa, han jasotako politiken ezarpen osoa eta LGTBI+ zuzendariordetzaren finkatzea lortu ahal izateko, eta LGTBI+ pertsonen berdintasun osoan lanean jarraitzeko, beharrezkoa da foru legea erregelamendu bidez garatzea, eta garapen horretan jorratzea langintza guzti horretarako funtsezkoak diren kontuak, hala nola legearen zehapen-araubidearen garapena edo zerbitzuko pertsona transexualei arreta emateko Nafarroako Gobernuaren Kattalingune zerbitzuaren instituzionalizazioa –Foru Dekretuzkoa–.

Horregatik guztiagatik, sozialisten talde parlamentarioak honako erabaki proposamen hau aurkezten du:

1. Nafarroako Parlamentuak Nafarroako Gobernua premiatzen du 2024an zehar erregelamendu bidez gara dezan LGTBI+ pertsonen berdintasun sozialari buruzko ekainaren 19ko 8/2017 Foru Legea.

2. Nafarroako Parlamentuak Nafarroako Gobernua premiatzen du aipatu legearen erregelamenduzko garapena partaidetzaz egin dadin Nafarroako LGTBI+ Kontseiluaren baitan, 2017an foru lege hori bultzatzean nagusi izan zen partaidetza-espirituari jarraipena emate aldera.

Iruñean, 2024ko urtarrilaren 25ean

Foru parlamentaria: Kevin Lucero Domingues